KOMISIJAS PAZIŅOJUMS EIROPAS PARLAMENTAM UN PADOMEI

par Komisijas un ASV Valsts kases departamenta kopīgo ziņojumu par TFTP pārsūtīto datu vērtību, ko sniedz saskaņā ar 6. panta 6. punktu Nolīgumā starp Eiropas Savienību un Amerikas Savienotajām Valstīm par tādu finanšu ziņojumapmaiņas datu apstrādi un nodošanu, kurus Eiropas Savienība dara pieejamus Amerikas Savienotajām Valstīm, lai īstenotu teroristu finansēšanas izsekošanas programmu

Juridiskais pamats

Saskaņā ar 6. panta 6. punktu Nolīgumā starp Eiropas Savienību un Amerikas Savienotajām Valstīm par tādu finanšu ziņojumapmaiņas datu apstrādi un nodošanu, kurus Eiropas Savienība dara pieejamus Amerikas Savienotajām Valstīm, lai īstenotu teroristu finansēšanas izsekošanas programmu (Nolīgums), Eiropas Komisija un ASV Valsts kases departaments ir sagatavojuši kopīgu ziņojumu par teroristu finansēšanas izsekošanas programmas (TFTP) pārsūtīto datu vērtību (kopīgais ziņojums), "īpašu uzsvaru liekot uz vairākus gadus glabāto datu vērtību un attiecīgo informāciju, kas iegūta no kopīgās pārskatīšanas, kuru veic saskaņā ar 13. pantu".

Procedūras jautājumi

Šā zinojuma kārtību kopīgi noteica Eiropas Komisija un ASV Valsts kases departaments saskaņā ar Nolīguma 6. panta 6. punktu.

Eiropas Komisija un ASV Valsts kases departaments apspriedes par ziņojuma kārtību, pilnvarām un metodoloģiju sāka 2012. gada decembrī. ES un ASV novērtēšanas grupas 2013. gada 25. februārī tikās Vašingtonā, lai apspriestu šā ziņojuma sagatavošanu, bet 2013. gada 14. maijā sarīkoja vēl vienu sanāksmi Eiropola telpās Hāgā. Hāgas sanāksmē ES un ASV grupas arī tikās ar Eiropola pārstāvjiem, lai apspriestu visu pušu sākotnējo ieguldījumu un turpmākos soļus.

ES iekšienē Eiropas Komisija 2013. gada 13. maijā rīkoja klasificētu sanāksmi ar dalībvalstu pārstāvjiem. Dalībvalstis un Eiropols ir iesnieguši rakstiskas piezīmes, kas ir izskatītas un ņemtas vērā, sagatavojot šo ziņojumu. Šajā nolūkā Eiropols visām attiecīgajām dalībvalstīm iesniedza anketu, lai savāktu savam ieguldījumam ziņojumā būtisko informāciju. Anketas mērķis bija gūt jaunāko pārskatu par TFTP pārsūtīto datu pievienoto vērtību saistībā ar konkrētām lietām, kuras izmeklē attiecīgo dalībvalstu kompetentās iestādes.

Laikposmā no 2013. gada 1. februāra līdz 24. maijam ASV novērtēšanas grupa aptaujāja pretterorisma izmeklētājus dažādās aģentūrās, veica pārskatu par pretterorisma lietām, kurās izmantota TFTP, un analizēja vairāk nekā 1000 TFTP ziņojumus, lai novērtētu no TFTP atvasinātās informācijas vērtību.

Darbības joma

Ziņojuma nolūkā informāciju sniedza ASV Valsts kases departaments, Eiropols un dalībvalstis. Ziņojumā galvenā uzmanība pievērsta tam, kā TFTP pārsūtītie dati ir izmantoti un kāda ir datu sniegtā vērtība pretterorisma izmeklēšanās ASV un ES. Ziņojumā ir iekļauti vairāki konkrēti piemēri, kuros TFTP dati, tostarp dati, kas glabāti trīs gadus vai ilgāk, ir bijuši noderīgi pretterorisma izmeklēšanās ASV un ES pirms 2010. gada 1. augusta, kad stājās spēkā Nolīgums, un pēc tam. Papildus šim ziņojumam citi TFTP datu noderīguma un vērtības piemēri ir sniegti saistībā ar abām kopīgajām pārskatīšanām, kas tika veiktas 2011. gada februārī un 2012. gada oktobrī saskaņā ar Nolīguma 13. pantu. Kopumā šie faktiskie un konkrētie informācijas kopumi ir būtisks solis uz priekšu, skaidrojot TFTP darbību un pievienoto vērtību.

Ziņojumā arī aprakstīta metodoloģija, ko izmanto ASV Valsts kases departamenta glabāšanas periodu un neizmantoto datu dzēšanas novērtēšanai.

Ziņojums apliecina, ka TFTP pārsūtītajiem datiem, tostarp datiem, kas tiek glabāti vairākus gadus, ir bijusi ļoti svarīga nozīme pretterorisma pasākumos ASV, Eiropā un citur.

Ar šo paziņojumu Komisija nosūta pielikumā pievienoto kopīgo ziņojumu Eiropas Parlamentam un Padomei.

PIELIKUMS

Komisijas un ASV Valsts kases departamenta kopīgs ziņojums par TFTP pārsūtīto datu vērtību, kas sniegts saskaņā ar 6. panta 6. punktu Nolīgumā starp Eiropas Savienību un Amerikas Savienotajām Valstīm par tādu finanšu ziņojumapmaiņas datu apstrādi un nodošanu, kurus Eiropas Savienība dara pieejamus Amerikas Savienotajām Valstīm, lai īstenotu teroristu finansēšanas izsekošanas programmu,

kas pievienots dokumentam

Komisijas Paziņojums Eiropas Parlamentam un Padomei

par Komisijas un ASV Valsts kases departamenta kopīgu ziņojumu par TFTP pārsūtīto datu vērtību, kas sniegts saskaņā ar 6. panta 6. punktu Nolīgumā starp Eiropas Savienību un Amerikas Savienotajām Valstīm par tādu finanšu ziņojumapmaiņas datu apstrādi un nodošanu, kurus Eiropas Savienība dara pieejamus Amerikas Savienotajām Valstīm, lai īstenotu teroristu finansēšanas izsekošanas programmu

Kopsavilkums

Saskaņā ar 6. panta 6. punktu Nolīgumā starp Eiropas Savienību un Amerikas Savienotajām Valstīm par tādu finanšu ziņojumapmaiņas datu apstrādi un nodošanu, kurus Eiropas Savienība dara pieejamus Amerikas Savienotajām Valstīm, lai īstenotu teroristu finansēšanas izsekošanas programmu (Nolīgums), Eiropas Komisija un ASV Valsts kases departaments ir sagatavojuši kopīgu ziņojumu par Teroristu finansēšanas izsekošanas programmas (TFTP) pārsūtīto datu vērtību, "īpašu uzsvaru liekot uz vairākus gadus glabāto datu vērtību un attiecīgo informāciju, kas iegūta no kopīgās pārskatīšanas, kuru veic saskaņā ar 13. pantu".

Ziņojuma nolūkā informāciju sniedza ASV Valsts kases departaments, Eiropols un dalībvalstis. Ziņojumā galvenā uzmanība pievērsta tam, kā TFTP pārsūtītie dati ir izmantoti un kāda ir datu sniegtā vērtība pretterorisma izmeklēšanās ASV un ES. Ziņojumā ir iekļauti vairāki konkrēti piemēri, kuros TFTP dati, tostarp dati, kas glabāti trīs gadus vai ilgāk, ir bijuši noderīgi pretterorisma izmeklēšanās ASV un ES pirms 2010. gada 1. augusta, kad stājās spēkā Nolīgums, un pēc tam. Papildus šim ziņojumam citi TFTP datu noderīguma un vērtības piemēri ir sniegti saistībā ar abām kopīgajām pārskatīšanām, kas tika veiktas 2011. gada februārī un 2012. gada oktobrī saskaņā ar Nolīguma 13. pantu. Kopumā šie faktiskie un konkrētie informācijas kopumi ir būtisks solis uz priekšu, skaidrojot TFTP darbību un pievienoto vērtību.

Ziņojumā arī aprakstīta metodoloģija, ko izmanto ASV Valsts kases departamenta glabāšanas periodu un neizmantoto datu dzēšanas novērtēšanai.

Ziņojums apliecina, ka TFTP pārsūtītajiem datiem, tostarp datiem, kas tiek glabāti vairākus gadus, ir bijusi ļoti svarīga nozīme pretterorisma pasākumos ASV, Eiropā un citur.

2. Vispārīga informācija

TFTP īsi pēc teroristu uzbrukuma 2001. gada 11. septembrī izveidoja ASV Valsts kases departaments, finanšu maksājumu ziņojumapmaiņas pakalpojumu sniedzējiem sākot izsniegt juridiski saistošus pārsūtīšanas rīkojumus attiecībā uz ASV glabātiem finanšu maksājumu ziņojumapmaiņas datiem nolūkā tos izmantot vienīgi cīņā pret terorismu un tā finansēšanu. Līdz 2009. gada beigām pakalpojumu sniedzējs glabāja visus attiecīgos finanšu maksājumu ziņojumus divos identiskos serveros, kas atradās Eiropā un ASV. 2010. gada 1. janvārī pakalpojumu sniedzējs ieviesa jaunu ziņojumapmaiņas arhitektūru, kas sastāv no divam apstrādes zonām – viena zona atrodas ASV, otra – Eiropas Savienībā. Lai nodrošinātu TFTP nepārtrauktību jaunajos apstākļos, tika atzīts, ka ir nepieciešams jauns nolīgums starp Eiropas Savienību un ASV. Pēc tam, kad nolīguma sākotnējā redakcija nesaņēma Eiropas Parlamenta piekrišanu, tika vestas sarunas par pārskatītu redakciju, un par to vienojās 2010. gada vasarā. Eiropas Parlaments piekrišanu Nolīgumam deva 2010. gada 8. jūlijā, Padome to apstiprināja 2010. gada 13. jūlijā, un tas stājās spēkā 2010. gada 1. augustā.

Nolīgumā svarīga loma ir paredzēta Eiropolam, kurš ir atbildīgs par datu pieprasījumu kopijas, kā arī visu papildu dokumentu saņemšanu un pārbaudi, vai šie ASV iesniegtie datu pieprasījumi atbilst dažiem nosacījumiem, kas konkrēti minēti Nolīguma 4. pantā, tostarp, ka pieprasītajiem datiem jābūt cik iespējams precīzi noteiktiem, lai līdz minimumam samazinātu pieprasīto datu apjomu. Kad Eiropols apstiprina, ka pieprasījums atbilst minētajiem nosacījumiem, datu sniedzējs ir pilnvarots un viņam ir pienākums sniegt datus ASV Valsts kases departamentam. Eiropolam nav tiešas piekļuves datiem, kurus datu sniedzējs iesniedz ASV Valsts kases departamentam, un tas neveic meklējumus attiecībā uz TFTP datiem.

Nolīgumā paredzēts, ka TFTP meklēšanai jābūt cik iespējams precīzi noteiktai un tā jābalsta uz jau esošu informāciju vai pierādījumiem, kuru dēļ ir pamats uzskatīt, ka meklēšanas subjekts ir saistīts ar terorismu vai tā finansēšanu. Saskaņā ar Nolīguma 12. pantu TFTP meklēšanas uzrauga neatkarīgi pārraudzītāji, kuriem ir pilnvaras apstrīdēt un bloķēt pārlieku plašu vai jebkuru citu meklēšanu, kas neatbilst stingrajiem aizsardzības un kontroles pasākumiem, kuri paredzēti Nolīguma 5. pantā.

Nolīguma 13. pantā ir paredzētas aizsardzības pasākumu, kontroles pasākumu un savstarpējības noteikumu kopīgas pārskatīšanas, ko veic pārskatīšanas grupas no Eiropas Savienības un ASV, kurās ir iekļauta Eiropas Komisija, ASV Valsts kases departaments un pārstāvji no divām datu aizsardzības iestādēm no ES dalībvalstīm, un kurās var iekļaut arī drošības un datu aizsardzības ekspertus, kā arī personas ar tiesu darbības pieredzi. Jau ir veiktas divas kopīgas pārskatīšanas, bet trešā ir paredzēta 2014. gadā. Katrā no kopīgajām pārskatīšanām tika izskatīti gadījumi, kuros no TFTP atvasinātā informācija tikusi izmantota terorisma vai tā finansēšanas novēršanai, izmeklēšanai, atklāšanai vai kriminālvajāšanas sākšanai par to.

Pirmajā pārskatīšanā, ko veica 2011. gada februārī, ASV Valsts kases departaments sniedza daudzu augsta profila terorisma lietu piemērus (tās ir klasificētas), kurās tikusi izmantota no TFTP atvasinātā informācija. Pirmās kopīgās pārskatīšanas ziņojumā ir atzīta TFTP vērtība un noteikts, ka "uzvedinošās informācijas apmērs, kas sniegta kopš programmas sākuma un kopš Nolīguma stāšanās spēkā, liecina, ka pastāvīgi tiek dots ieguldījums terorisma un tā finansēšanas novēršanā visā pasaulē, īpaši pievēršoties ASV un ES"[1].

Otrajā pārskatīšanā, ko veica 2011. gada februārī, ASV Valsts kases departaments iesniedza pielikumu, kurā bija iekļauti 15 konkrēti īpašu izmeklēšanu piemēri, kurās TFTP datiem izrādījās būtiska nozīme pretterorisma izmeklēšanā[2]. Otrās kopīgās pārskatīšanas ziņojumā secināts, ka "Eiropols un dalībvalstis arvien vairāk apzinās, kāda vērtība saistībā ar viņu uzdevumu cīnīties pret terorismu un tā finansēšanu ES un to novērst ir TFTP datiem"[3], un, izmantojot vienošanos par savstarpīgumu, "tos arvien vairāk izmanto"[4].

Nolīguma 6. panta 6. punktā prasīts, lai trīs gadu laikā pēc šā nolīguma stāšanās spēkā Eiropas Komisija un ASV Valsts kases departaments sagatavotu kopīgu ziņojumu par TFTP pārsūtīto datu vērtību, īpašu uzsvaru liekot uz vairākus gadus glabāto datu vērtību un attiecīgo informāciju, kas iegūta no kopīgās pārskatīšanas, kuru veic saskaņā ar 13. pantu.

3. Procedūras jautājumi

Šā ziņojuma kārtību kopīgi noteica Eiropas Komisija un ASV Valsts kases departaments saskaņā ar Nolīguma 6. panta 6. punktu.

Eiropas Komisija un ASV Valsts kases departaments apspriedes par ziņojuma kārtību, pilnvarām un metodoloģiju sāka 2012. gada decembrī. ES un ASV novērtēšanas grupas 2013. gada 25. februārī tikās Vašingtonā, lai apspriestu šā ziņojuma sagatavošanu, bet 2013. gada 14. maijā sarīkoja vēl vienu sanāksmi Eiropola telpās Hāgā. Hāgas sanāksmē ES un ASV grupas arī tikās ar Eiropola pārstāvjiem, lai apspriestu visu pušu sākotnējo ieguldījumu un turpmākos soļus.

ES iekšienē Eiropas Komisija 2013. gada 13. maijā rīkoja klasificētu sanāksmi ar dalībvalstu pārstāvjiem. Dalībvalstis un Eiropols ir iesnieguši rakstiskas piezīmes, kas ir izskatītas un ņemtas vērā, sagatavojot šo ziņojumu. Šajā nolūkā Eiropols visām attiecīgajām dalībvalstīm iesniedza anketu, lai savāktu savam ieguldījumam ziņojumā būtisko informāciju. Anketas mērķis bija gūt jaunāko pārskatu par TFTP pārsūtīto datu pievienoto vērtību saistībā ar konkrētām lietām, kuras izmeklē attiecīgo dalībvalstu kompetentās iestādes.

Laikposmā no 2013. gada 1. februāra līdz 24. maijam ASV novērtēšanas grupa iztaujāja pretterorisma izmeklētājus dažādās aģentūrās, veica pārskatu par pretterorisma lietām, kurās izmantota TFTP, un analizēja vairāk nekā 1000 TFTP ziņojumus, lai novērtētu no TFTP atvasinātās informācijas vērtību.

Šajā ziņojumā apspriestie piemēri attiecas uz ļoti sensitīvām izmeklēšanām, kas, iespējams, vēl turpinās. Tādēļ informācija dažos gadījumos ir sniegta nepilnīgi, lai aizsargātu minētās izmeklēšanas.

4. TFTP pārsūtīto datu vērtība

Kopš TFTP izveides 2001. gadā, tā pretterorisma iestādēm visā pasaulē ir sniegusi desmitiem tūkstošu uzvedinošas informācijas vienību un vairāk nekā 3000 ziņojumu (kuros ir iekļautas vairākas TFTP uzvedinošās informācijas vienības), tostarp vairāk nekā 2100 ziņojumu Eiropas iestādēm[5].

TFTP ir izmantota, izmeklējot daudzus nozīmīgākos teroristu uzbrukumus un uzbrukumu plānus pēdējo desmit gadu laikā, tostarp,

laikposmā pēc Nolīguma noslēgšanas:

· Bostonas maratona spridzināšanu 2013. gada aprīlī,

draudus saistībā ar Londonas vasaras Olimpiskajām spēlēm 2012. gadā, 2011. gada plānu nogalināt Saūda Arābijas vēstnieku ASV, Andersa Breivīka veiktos uzbrukumus Norvēģijā 2011. gada jūlijā un auto spridzināšanas Nigērijas Neatkarības dienā 2010. gada oktobrī.

Pirms Nolīguma noslēgšanas:

uzbrukumu līdzjutējiem, kuri vēroja Pasaules kausa spēli Kampalā, Ugandā 2010. gada jūlijā, uzbrukumus viesnīcām Džakartā 2009. gada jūlijā, vairākas nolaupīšanas un ķīlnieku sagrābšanas operācijas, ko veica al-Shabaab - tostarp Beļģijas kuģa MV Pompei nolaupīšanu 2009. gada aprīlī, uzbrukumus Mumbajā 2008. gada novembrī, Islāma džihāda savienības plānus uzbrukt objektiem Vācijā 2007. gada septembrī, uzbrukuma plānu JFK lidostai Ņujorkā 2007. gadā, šķidro sprāgstvielu uzbrukuma plānu transatlantiskajam reisam 2006. gadā, spridzināšanu Londonā 2005. gada jūlijā, Teo van Goga slepkavību 2005. gada novembrī, kurā bija iesaistīti teroristi, Madrides vilcienu spridzināšanu 2004. gada martā un spridzināšanu Bali 2002. gada oktobrī.

ES un ASV novērtēšanas grupas uzklausīja Eiropola un ASV Valsts kases departamenta, kā arī citu iestāžu viedokļus par TFTP vērtību. Pretterorisma izmeklētāji norādīja, ka TFTP ietver unikālu, ļoti precīzu informāciju, kam ir būtiska vērtība teroristu atbalsta tīklu izsekošanā un jaunu teroristu finansēšanas metožu identificēšanā. Gadījumos, kad par personu, kas tiek turēta aizdomās par terorismu, nav zināms daudz vairāk kā vien tās vārds vai bankas konta numurs, no TFTP atvasinātā informācija var atklāt būtiskus informācijas fragmentus, tostarp vietas, finanšu darījumus un līdzzinātājus. TFTP unikālā vērtība ir banku informācijas precizitāte, jo iesaistītās personas ir nepārprotami ieinteresētas sniegt precīzu informāciju, lai nodrošinātu, ka nauda sasniedz adresātu.

Lielākā daļa pretterorisma izmeklēšanu balstās uz būtiska no dažādiem avotiem iegūtas informācijas apjoma vākšanu, apmaiņu un analīzi. Pamatojoties uz pieredzi, kas gūta Nolīguma īstenošanā, sadarbībā ar dalībvalstu iestādēm daudzās pretterorisma izmeklēšanās un vispārējo kompetenci jautājumos, kas saistīti at terorismu un finanšu izlūkdatu vākšanu, tiek atzīts, ka TFTP datiem piemīt ļoti liela vērtība kā unikālam instrumentam, ar kura palīdzību sniedz savlaicīgu, precīzu un uzticamu informāciju par darbībām, kas saistītas ar iespējamiem teroristu finansēšanas un plānošanas aktiem.

Lai noteiktu programmas vērtību izmeklēšanās, tika aptaujāti ASV pretterorisma izmeklētāji no dažādām aģentūrām, kuras izmanto no TFTP atvasināto informāciju, kas tiek sniegta saskaņā ar Nolīgumu. Aptaujātie izmeklētāji atzina, ka TFTP sniedz vērtīgu informāciju, kuru var izmantot, lai identificētu un izsekotu teroristus un to atbalsta tīklus. Turklāt viņi norādīja, ka TFTP sniedz būtisku ieskatu dažu visbīstamāko teroristu organizāciju, tostarp Al-Qaida, Al-Qaida Islāma Magribas zemēs (AQIM), Al-Qaida Arābijas pussalā (AQAP), Al Shabaab, Islāma džihāda savienības (IJU), Uzbekistānas Islāma kustības (IMU) un Irānas Islāma Revolucionāro gvardu vienības Qods (IRGC-QF) finansiālā atbalsta tīklos. Izmeklētāji atzina, ka no TFTP atvasinātā informācija ļauj viņiem identificēt jaunas finansiālā atbalsta plūsmas un iepriekš nezināmus līdzzinātājus, sasaistīt aizsega vienības un pieņemtos vārdus ar teroristu organizācijām, novērtēt/apstiprināt esošos izlūkdatus un sniegt informāciju, ko var izmantot, lai identificētu jaunus izmeklēšanas objektus. Vairāki aptaujātie izmeklētāji norādīja, ka informācija par finanšu darījumiem, kas atvasināta no TFTP, ļauj viņiem aizpildīt trūkstošos posmus izmeklēšanā un rast saiknes, ko no citiem avotiem nevarētu izsecināt.

Teroristu grupas ir atkarīgas no regulāras naudas plūsmas dažādu iemeslu dēļ, tostarp tādēļ, ka jāmaksā darbību veicējiem un jādod kukuļi, jāapmaksā ceļošana, apmācība un locekļu vervēšana, jāvilto dokumenti, jāiegādājas ieroči un jāveic uzbrukumi. Pretterorisma izmeklētāji balstās uz vairākiem datu kopumiem, lai izmeklētu un izjauktu šīs darbības. Tomēr informācija var būt nepilnīga, un tas var liegt izmeklētājiem pilnībā izprast šos tīklus. TFTP sniedz izmeklētājiem precīzu finanšu ziņojumapmaiņas informāciju, kas var ietvert konta numurus, banku identifikācijas kodus, vārdus adreses, darījumu summas, datumus, e-pasta adreses un tālruņa numurus. Izmantojot šo informāciju, izmeklētāji var iegūt precīzu pārskatu par teroristu finansiālā atbalsta tīkliem, tostarp identificējot iepriekš nezināmus līdzzinātājus. Piemēram, vienā lietā 2012. gadā no TFTP atvasinātā informācija atklāja, ka starp kādas organizācijas bankas konta, caur kuru notikuši vairāki aizdomīgi darījumi, parakstītājiem ir kāda zināma persona, kas tiek turēta aizdomās par terorismu. Turpmākajās TFTP pārbaudēs arī tika konstatētas naudas plūsmas starp šo organizāciju un citu uzņēmumu, ko turēja aizdomās par materiālā atbalsta sniegšanu citām teroristu vienībām attiecīgajā ģeogrāfiskajā apvidū.

No TFTP atvasināto informāciju var izmantot, lai sniegtu uzvedinošu informāciju, kas palīdz identificēt personas, kuras ir iesaistītas teroristu tīklos, un noteikt viņu atrašanās vietu, kā arī sniegt pierādījumus par finansiālām darbībām, ar ko tiek atbalstīti teroristu uzbrukumi. Piemēram, ir iespējams noteikt aizdomās turētas personas atrašanās vietu, pārbaudot, kad un kur aizdomās turētā persona ir slēgusi bankas kontu un/vai atvērusi jaunu bankas kontu pilsētā vai valstī, kas nav tās pēdējā zināmā dzīvesvieta. Tas ir acīmredzams identifikators, ka persona var būt iesaistīta. Tomēr pat tad, ja aizdomās turētā persona nemaina bankas kontus, bet gan drīzāk pārvietojas un turpina izmantot "veco" kontu (piemēram, izmantojot e-bankas pakalpojumus), ir bijis iespējams atklāt izmaiņas saistībā ar atrašanās vietu, piemēram, identificējot maksājumus par konkrētām precēm vai pakalpojumiem (piemēram, par remontu vai uzturēšanu vai citām darbībām, ko parasti veic personas dzīvesvietā). Pateicoties TFTP datu precizitātei, pat tad, ja aizdomās turētās personas ir ļoti uzmanīgas, veicot bankas darījumus, tik un tā ir bijis iespējams noteikt viņu atrašanās vietu, izmantojot viņu ciešu līdzzinātāju maksājumus un pirkumus. TFTP var sniegt būtisku informāciju par aizdomās turētu teroristu pārvietošanos un viņu izdevumu raksturu. Pat tas, ka netiek veikti darījumi no viena vai vairākiem bankas kontiem, kas ir saistīti ar personu, ko tur aizdomās par terorismu, ir noderīgs indikators tam, ka aizdomās turētā persona, iespējams, ir atstājusi konkrēto valsti.

Pamatojoties uz TFTP, ir bijis iespējams iegūt informāciju par ASV un ES pilsoņiem un pastāvīgajiem iedzīvotājiem, kurus tur aizdomās par terorismu vai terorisma finansēšanu trešās valstīs, ja uz savstarpējas tiesiskās palīdzības lūgumiem atbilde nav saņemta savlaicīgi. Vienā lietā 2010. gadā TFTP palīdzēja noteikt par teroristisku nodarījumu aizdomās turēta ES pastāvīgā iedzīvotāja atrašanās vietu, kurš bija pazudis no ES. Izrādījās, ka šī persona ir jauna bankas konta turētājs kādā Vidējo Austrumu valstī. Turpmākās izmeklēšanas apstiprināja, ka šī persona patiešām uzturas minētajā trešajā valstī, un tas ļāva mobilizēt izmeklēšanas resursus saistībā ar attiecīgo starptautisko apcietināšanas orderi.

Citā lietā TFTP tika izmantota izmeklēšanā pret Francijas valstspiederīgo Rachid Benomari, kurš tika turēts aizdomās par vervēšanu un līdzekļu piesaistīšanu Al-Qaida un al-Shabaab uzdevumā. Benomari kopā ar vēl diviem al-Shabaab darbību veicējiem tika aizturēts, mēģinot nelegāli ieceļot Kenijā 2013. gada jūlijā. Benomari un viņa līdzzinātāji ir izsludināti meklēšanā ES saistībā ar apsūdzībām terorismā, un Benomari apcietināšanai ir izdots Interpola sarkanais paziņojums. No TFTP atvasinātā informācija sniedza izmeklētājiem ziņas par Benomari bankas konta numuru un identificēja iepriekš nezināmus finanšu līdzzinātājus. Valsts kase, atbildot uz 10. panta pieprasījumu, dalījās ar šo informāciju ar Eiropolu.

Vairākās lietās pretterorisma izmeklētāji ir izmantojuši no TFTP iegūtu informāciju, lai sniegtu precīzu un savlaicīgu uzvedinošo informāciju, kas ir pavirzījusi uz priekšu terorisma izmeklēšanas. Piemēram, no TFTP atvasinātā informācija tika izmantota, lai palīdzētu identificēt finansējuma avotus, kas tika izmantoti, Manssor Arbabsiar un IRGC-QF plānojot Saūda Arābijas vēstnieka ASV nogalināšanu 2011. gadā[6]. Izmantojot TFTP, izmeklētāji spēja identificēt USD 100 000 vērtu darījumu, kas no ārvalstu bankas, kura atradās ārpus Irānas, tika veikts uz banku ASV, naudu pārvedot uz kādas personas kontu, kuru Arbabsiar bija savervējis slepkavības izdarīšanai. Arbabsiar tika apcietināts, atzīts par vainīgu, un viņam tika piespriesta brīvības atņemšana uz 25 gadiem.

TFTP ir arī palīdzējusi veikt izmeklēšanu pret al-Nusrah Front (ANF), ko ANO Drošības padome, kā arī ASV un Eiropas Savienība ir identificējusi kā alias Al-Qaida Irākā, kā rezultātā uz šo organizāciju attiecas obligāta ANO noteikta jebkādu tās līdzekļu iesaldēšana visā pasaulē. Kopš 2011. gada septembra ANF ir uzņēmusies atbildību par vairāk nekā 1100 teroristu uzbrukumiem, kuros nogalināti un ievainoti daudzi simti Sīrijas iedzīvotāju. Saskaņā ar informāciju, kas atvasināta no TFTP, Vidējos Austrumos bāzēts ANF līdzekļu piesaistītājs kopš 2012. gada ir saņēmis līdzekļus, kuri ir līdzvērtīgi vairāk nekā 1,4 miljoniem euro un kurus dažādās valūtās maksājuši līdzekļu devēji, kas bāzēti vismaz 20 dažādās valstīs, tostarp Francijā, Vācijā, Īrijā, Nīderlandē, Spānijā, Zviedrijā un Apvienotajā Karalistē. ASV pretterorisma izmeklētāji ir dalījušies ar šo informāciju ar globālajām pretterrorisma iestādēm, tostarp iestādēm Eiropā un Vidējos Austrumos. Vismaz vienā gadījumā kāda trešā valsts ir lūgusi veikt papildu meklēšanas TFTP, lai palīdzētu tai turpināt izmeklēšanu.

Valsts kase turpina izmantot TFTP, lai izmeklētu ES bāzētu teroristu apmācību Sīrijā. Valsts kases pretterorisma analītiķi veica meklēšanas TFTP attiecībā uz Mohommod Hassin Nawaz un Hamaz Nawaz,, kurus turēja aizdomās par terorismu. Brāļus Nawaz Duvrā, Apvienotajā Karalistē, 2013. gada 16. septembrī aizturēja Apvienotās Karalistes iestādes pēc tam, kad tie bija ieradušies no Kalē, Francijā, un viņiem tika uzrādītas apsūdzības teroristiskos nodarījumos, tostarp ceļošanā uz teroristu mācību nometni Sīrijā. No TFTP atvasinātā uzvedinošā informācija sniedza ziņas par darījumiem, tostarp konta numurus, summas, datumus un iespējamos līdzzinātājus, tostarp kādu personu, ko turēja aizdomās par teroristu finansēšanu.

Teroristu organizācijas izmanto daudzas metodes savu darbību finansēšanai. Šīs metodes var ietvert nelikumīgi iegūtu līdzekļu legalizēšanu, narkotiku tirdzniecību, zādzības un aizsega organizāciju izmantošanu līdzekļu piesaistīšanai. No TFTP atvasinātā informācija var palīdzēt pretterorisma izmeklētājiem identificēt teroristu un viņu atbalstītāju izmantotos darbību finansēšanas veidus. Teroristu organizācijas bieži izmanto aizsega uzņēmumus, lai iegūtu likumīgu klātbūtni uzņēmējdarbības vidē un varētu izvairīties no sankcijām un izmantot globālo finanšu sistēmu. No TFTP atvasinātā informācija ietver būtisku informāciju – tostarp vārdus, bankas identifikācijas kodus, darījumu summas un datumus –, ko var izmantot, lai sasaistītu aizsega organizācijas ar teroristu grupām. Informācijā par darījumu starp uzņēmumu, ko tur aizdomās kā aizsegu, un zināmu teroristu var būt ietverta informācija, kas izmeklētājiem nepieciešama, lai gūtu apstiprinājumu, ka it kā likumīga organizācija vāc līdzekļus teroristu organizācijai. Turklāt no TFTP atvasinātā informācija var identificēt līdz šim nezināmas aizsega organizācijas un indivīdus, kuri vada šādas organizācijas, kas ir saistītas ar teroristu grupām. TFTP tika izmantota, lai iegūtu uzvedinošu informāciju izmeklēšanā par pašlaik vairs nedarbojošos Sociālās labklājības labdarības organizācijas ASV nodaļu, ko dibinājis īpašas uzskaites starptautiskais terorists[7] Abd-al-Majid Al-Zindani. Organizācijas viceprezidents bija nogalinātais AQAP darbību veicējs Anwar al-Aulaqi. ASV federālā prokuratūra šo labdarības organizāciju uzskatīja par aizsega organizāciju Al-Qaida un Osamas bin Ladena atbalstam. No TFTP atvasinātā informācija atklāja darījumus un līdzzinātājus, kas bija saistīti ar šo organizāciju.

No TFTP atvasinātā informācija sniedza atbalstu arī izmeklēšanā pret Irānas banku Saderat, ko turēja aizdomās par terorisma atbalstīšanu. Tika norādīts, ka Saderat banka veic nelikumīgas darbības, kā rezultātā tās aktīvi tika iesaldēti ASV un Eiropas Savienībā, kā arī citās jurisdikcijās. Saderat banku, kurai ir aptuveni 3200 filiāļu, Irānas valdība izmantoja, lai cita starpā novirzītu līdzekļus Hizballah un Hamas. Laikposmā no 2001. līdz 2006. gadam Saderat banka caur savu meitas sabiedrību Londonā pārskaitīja 50 miljonus ASV dolāru no Irānas Centrālās bankas uz savu filiāli Beirūtā Hizballah aizsega organizācijām Libānā, kas atbalsta vardarbības aktus. No TFTP atvasinātā informācija ir būtiski palīdzējusi pretterorisma izmeklētājiem izsekot Saderat bankas veiktos naudas pārskaitījumus teroristu grupām un tās saistību ar finanšu iestādēm, kuras tā izmanto, lai izvairītos no starptautiskām sankcijām.

Teroristu organizācijas bieži izmanto maskēšanos, lai slēptu savas nelikumīgās finansēšanas shēmas. No TFTP atvasinātā informācija palīdzēja identificēt finansējuma plūsmu, ko Hizballah izmantoja narkotiku tirdzniecībā nelikumīgi iegūto līdzekļu legalizēšanai, lai tos izmantotu savām operācijām. Šī ļoti sarežģītā shēma paredzēja, ka Hizballah pārdod narkotikas Eiropā un legalizē līdzekļus, pērkot lietotus automobiļus ASV un tos pārdodod tālāk Āfrikā. Ienākumus no lietoto auto un narkotiku pārdošanas nosūtīja uz konkrētiem valūtas maiņas birojiem Libānā. Valsts kase atzina, ka Hizballah izmantoja šos valūtas maiņas birojus, lai pārskaitītu līdzekļus operācijām vai atpakaļ uz ASV, lai vēl pirktu lietotus auto. 2013. gada sākumā TFTP uzvedinošā informācija ļāva izmeklētajiem identificēt naudas kustību starp Hizballah, konkrētiem valūtas maiņas birojiem un lietoto auto pārdevējiem ASV. Valsts kase joprojām pauž bažas par to, ka, iespējams, valūtas maiņas biroji aizvien tiek izmantoti, lai palīdzētu piekļūt finanšu sistēmām, un tā aktīvi seko pretterorisma uzvedinošajai informācijai un darbībām, lai atklātu un izjauktu finanšu sistēmu izmantošanu teroristu darbību atbalstam.

Finanšu darījumi var sniegt pretterorisma izmeklētajiem arī informāciju, kas nepieciešama, lai identificētu personas, kuras veicina teroristu apmācību. Teroristu organizācijām nepieciešams finansējums, lai to līdzzinātāji varētu ceļot uz mācību vietām. Šie darījumi bieži sniedz norādes uz to, kad persona, kuru tur aizdomās par terorismu, ir izlēmusi sākt darboties un iesaistīties grupā vai organizācijā. No TFTP atvasinātā informācija var sniegt izmeklētājiem retterorisma informāciju, tostarp ceļojuma datumus, pārskaitījumu summas, vārdus, pieņemtos vārdus, vietas un kontaktinformāciju, kas nepieciešama, lai izsekotu šīs personas. iemēram, TFTP tika izmantota, lai palīdzētu sniegt uzvedinošu informāciju izmeklēšanā pret al-Shabaab atbalstītāju Omar Awadh Omar. Omar veicināja al-Shabaab finansēšanu un, domājams, veicināja ārvalstu kaujinieku un piegāžu nogādāšanu uz Somāliju. Tiek apgalvots, ka Omar bija iesaistīts 2010. gada 11. jūlija uzbrukuma plānošanā līdzjutējiem, kas vēroja Pasaules kausa spēli Kampalā, Ugandā. Al-Shabaab uzņēmās atbildību par šo uzbrukumu, kurā tika nogalināti 74 cilvēki. TFTP sniedza būtisku uzvedinošo informāciju, ko izmantoja, lai identificētu personas Omar atbalsta tīklā un identificētu iepriekš nezināmus kontus. Omar pašlaik atrodas pirmstiesas apcietinājumā Ugandā. ASV Valsts kases departaments saskaņā ar izpildrīkojumu Nr. 13536 ir arī norādījis Omar kā draudu mieram, drošībai un stabilitātei Somālijā.

Kā TFTP izmanto dalībvalstis un ES

Kaut arī TFTP izstrādāja ASV iestādes, dalībvalstīm un ES ir atļauts izmantot TFTP savās pretterorisma izmeklēšanās, izmantojot savstarpīguma noteikumus, kas ietverti Nolīgumā. Saskaņā ar Nolīguma 10. pantu dalībvalstis, Eiropols un Eurojust var iesniegt lūgumu veikt tādas informācijas meklēšanu, kas iegūta, izmantojot TFTP, minēto meklēšanu Valsts kases departaments veic saskaņā ar 5. pantā paredzētajiem aizsardzības pasākumiem. Atsevišķi saskaņā ar Nolīguma 9. pantu ASV Valsts kases departaments neplānoti sniedz attiecīgajai dalībvalstij, Eiropolam un Eurojust būtisku informāciju, kas iegūta ar TFTP palīdzību.

Kopš Nolīguma stāšanās spēkā dalībvalstis arvien vairāk apzinās TFTP kā izmeklēšanas rīka pieejamību. Vairākas dalībvalstis un Eiropols pastāvīgi izmanto no TFTP atvasināto informāciju un vērtīgo izmeklēšanas uzvedinošo informāciju, ko tās saņem. Pēdējo trīs gadu laikā, atbildot uz kopumā 158 lūgumiem, ko dalībvalstis un Es iesniedza saskaņā ar 10. pantu, no TFTP tika iegūtas 924 uzvedinošās informācijas vienības[8].

Piemēram, saistībā ar 11 lūgumiem, ko saskaņā ar 10. pantu iesniedza Spānija, tika iegūtas 93 uzvedinošās informācijas vienības par fiziskām un juridiskām personām, kuras tika turētas aizdomās par saistību ar terorismu vai tā finansēšanu. No 11 lūgumiem trīs attiecās uz vietējām separātiskām teroristu grupām, divi bija saistīti ar ETA[9], un to sakarā tika iegūtas 25 uzvedinošās informācijas vienības, un viens attiecās uz Resistência Galega[10], un tā sakarā tika iegūtas četras uzvedinošās informācijas vienības. Attiecībā uz Al-Qaida Spānija iesniedza četrus lūgumus un ieguva 11 uzvedinošās informācijas vienības, bet divu ar Hizballah saistīto lūgumu sakarā tika iegūtas pat 27 uzvedinošās informācijas vienības. Turklāt viena ar separātistu grupējumu PKK[11] saistīta lūguma sakarā tika iegūtas 19 uzvedinošās informācijas vienības, bet viena uz pretterorismu un izplatīšanas izmeklēšanu attiecīga lūguma sakarā tika iegūtas septiņas uzvedinošās informācijas vienības.

Šajā pašā laikposmā 23 gadījumos ASV saskaņā ar 9. pantu neplānoti sniedza dalībvalstīm un ES būtisku informāciju, kas ietvēra 94 uzvedinošās informācijas vienības[12].

Turpmāk minētie gadījumi, kurus apkopojis un sniedzis Eiropols, ilustrē to, kā dalībvalstis ir izmantojušas TFTP un kādi izmeklēšanas rezultāti ir gūti, pateicoties meklēšanai, kas veikta saskaņā ar Nolīguma 10. pantu[13]. Tie papildina informāciju, kas sniegta šā ziņojuma 4. nodaļā, kurā daži Eiropas piemēri ir izmantoti arī, lai izskaidrotu, kāda loma no TFTP atvasinātai informācijai ir pretterorisma izmeklēšanās. Sniedzot piemērus un informāciju, bija jāievēro ierobežojumi, ko nosaka konfidencialitātes un drošības prasības.

1. lieta. Islāmistu teroristiskās darbības

Teroristu grupējums/organizācija: Islāmistu teroristiskās darbības (organizācija nav zināma/tai nav nosaukuma).

Lietas apraksts: Izmeklēšana pret 40 gadus vecu vīrieti, par kuru ir aizdomas, ka viņu ir savervējis kāds ārvalstu bruņots dienests un viņš ir kādas teroristu organizācijas biedrs. Šo personu tur aizdomās arī par teroristu uzbrukumu sagatavošanu un/vai veikšanu.

Dalībvalsts komentāri: Pēc tam, kad tika iesniegts lūgums saskaņā ar 10. pantu, uzvedinošā informācija apstiprināja iepriekš zināmo informāciju, tā tika atzīta par aktuālu un ietvēra jaunas saiknes ar terorismu/noziedzību.

Uzvedinošās informācijas aptvertais laikposms: 2008.-2011. gads.

2. lieta. Hamas

Teroristu grupējums/organizācija: Hamas (Harakat al-Muqāwamah al-Islāmiyyah, Islāma pretošanās kustība) ir palestīniešu sunnītu islāma vai islāmistu organizācija, ar kuru ir saistīts militārais atzars – Izz ad-Din al-Qassam brigādes – un kura atrodas Palestīnas teritorijā. Eiropas Savienība, Izraēla, ASV, Kanāda un Japāna Hamas klasificē kā teroristu organizāciju.

Lietas apraksts: Saskaņā ar dalībvalsts tiesību aktiem sankcionēta izmeklēšana pret kādu bezpeļņas organizāciju (BPO). Šī BPO ir "māsas" organizācija līdzīgai BPO, kura darbojas citā dalībvalstī un pret kuru tika vērstas sankcijas par atbalsta sniegšanu Hamas. Bija aizdomas, ka organizācija, pret kuru tika veikta izmeklēšana, ir sniegusi būtisku finansējumu, izmantojot savu "māsas" vienību, lai sniegtu Hamas finansiālu atbalstu.

Dalībvalsts komentāri: Pēc tam, kad tika iesniegts lūgums saskaņā ar 10. pantu, uzvedinošā informācija apstiprināja iepriekš zināmo informāciju, un tā tika atzīta par aktuālu.

Šīs BPO līdzekļi tika iesaldēti pirms 10. panta lūguma iesniegšanas, taču par "darījumiem, par ko informācija tika iegūta no TFTP, tika ziņots finanšu ziņu vākšanas vienībai, jo bija norādes par nelikumīgi iegūtu līdzekļu legalizēšanu, kas vēlāk tika identificēta kā teroristu organizācijas finansēšana."

Uzvedinošās informācijas aptvertais laikposms: 2011. gads.

3. lieta. PKK

Teroristu grupējums/organizācija: Kurdistānas strādnieku partija (Partiya Karkerên Kurdistan vai Parti Karkerani Kurdistan), parasti saukta par PKK, zināma arī kā KGK un iepriekš saukta KADEK (Kurdistānas brīvības un demokrātijas kongress) vai KONGRA-GEL (Kurdistānas tautas kongress), ir kurdu organizācija, kas kopš 1984. gada īsteno bruņotu cīņu pret Turcijas valsti, lai panāktu Kurdistānas autonomiju un kurdu kultūras un politiskās tiesības Turcijā. Grupējumu izveidoja 1978. gada 27. novembrī Fis ciemā netālu no Lice, un to vadīja Abdullah Öcalan. PKK starptautiskā mērogā par teroristu organizāciju atzīst valstis un organizācijas, tostarp Eiropas Savienība, ANO, NATO un ASV.

Lietas apraksts: Izmeklēšana pret kādu ES pilsoni, par kuru ir aizdomas, ka viņš ir Kongra Gel/PKK atbalstītājs. Aizdomās turētā persona ļoti bieži ceļo starptautiskā mērogā, tostarp vairākkārtīgi uz vietām, kas ir aktuālas no drošības viedokļa. Ir aizdomas, ka aizdomās turētā persona darbojas kā līdzekļu piesaistītājs, finansētājs vai veicinātājs saistībā ar aizliegto teroristisko organizāciju Kongra Gel/PKK.

Dalībvalsts komentāri: Pēc tam, kad tika iesniegts lūgums saskaņā ar 10. pantu, uzvedinošā informācija apstiprināja zināmo informāciju, kā arī norādīja iepriekš nezināmas starptautiskas saiknes un iepriekš nezināmus kontaktus un aizdomās turētas personas.

Par šo gadījumu joprojām notiek izmeklēšana, tādēļ komentāru nolūkos var atklāt tikai ierobežotu sīkāku informāciju. Tomēr, pateicoties informācijai, kas iegūta ar TFTP starpniecību, finanšu izmeklēšanu varēja mērķtiecīgāk vērst uz iepriekš nezināmiem līdzzinātājiem un vietām, kā rezultātā tika iegūti būtiski trūkstošie izlūkdati un pavērās jaunas izmeklēšanas iespējas. Konkrēti, tādējādi izmeklēšana ieguva starptautisku dimensiju, par ko iepriekš bija aizdomas, bet to nevarēja identificēt, un tika apstiprināti esošie izlūkdati. Tas savukārt pavēra ceļu būtiskai turpmākai izmeklēšanai un saziņai ar citām tiesībaizsardzības iestādēm attiecībā uz galveno interesējošo subjektu un finanšu līdzzinātājiem. Jāuzsver, ka informāciju, kas tika sniegta ar TFTP starpniecību, visticamāk, nevarētu atklāt pa citiem kanāliem, tādēļ tā šajā lietā bija būtisks ieguvums.

Uzvedinošās informācijas aptvertais laikposms: 2004.-2011. gads.

4. lieta. IJU

Teroristu grupējums/organizācija: Islāma džihāda savienība (IJU), sākotnēji saukta par Islāma džihāda grupu (IJG), ir teroristiska organizācija un ir veikusi uzbrukumus Uzbekistānā un mēģinājusi veikt uzbrukumus Vācijā. IJU 2002. gada martā izveidoja tie, kas Pakistānas cilšu apvidos atdalījās no Islāma kustības Uzbekistānā (IMU). Organizācija bija atbildīga par nesekmīgajiem uzbrukumiem Uzbekistānā 2004. gadā un 2005. gada sākumā. Tad tā mainīja nosaukumu, no Islāma džihāda grupas kļūstot par Islāma džihāda savienību. Pēc šī laikposma tā satuvinājās ar al Qaida kodolu. Pēc pārorientēšanās mainījās organizācijas galvenā ievirze un tā sāka plānot teroristu uzbrukumus Pakistānā un Rietumeiropā, īpaši Vācijā. Organizācijas bāze ir Mirali Dienvidvaziristānā, kur Rietumos savervētas personas tiek apmācītas veikt uzbrukumus Rietumos.

Lietas apraksts: Izmeklēšana pret sešām personām, ko tur aizdomās par dalību teroristiskajā organizācijā IJU. Domājams, ka viens no aizdomās turētajiem ir ceļojis vai ceļos, lai iegūtu ar terorismu saistītu apmācību naidīgā vietā. Viena persona tiek turēta aizdomās par finansēšanu, vervēšanu un nelegālu imigrāciju dalībvalstīs. Šā aizdomās turētā pašreizējā dzīvesvieta nav zināma.

Dalībvalsts komentāri: Pēc tam, kad tika iesniegts lūgums saskaņā ar 10. pantu, uzvedinošā informācija apstiprināja zināmo informāciju.

Turklāt uzvedinošā informācija norādīja iepriekš nezināmu informāciju (konti ārvalstu bankās, adreses, tālruņa numuri, utt.), neidentificētas starptautiskās saiknes un iepriekš nezināmus papildu kontaktus un aizdomās turamas personas. Tika uzskatīts, ka šī uzvedinošā informācija ir aktuāla.

Uzvedinošās informācijas aptvertais laikposms: 2009.-2012. gads.

5. lieta. Sikhu teroristiskās darbības

Teroristu grupējums/organizācija: Sikhu teroristiskās darbības (organizācija nav zināma/tai nav nosaukuma).

Lietas apraksts: Izmeklēšana saistībā ar sikhu teroristiskajām darbībām: kāda persona un saistīta uzņēmējdarbības struktūra tiek turētas aizdomās par lielu summu uzkrāšanu skaidrā naudā un līdzekļu pārskaitīšanu starp vairākiem kontiem un vietām. Ir aizdomas, ka šos līdzekļus izmanto teroristu aktu atbalstam vai pat pasūtīšanai.

Dalībvalsts komentāri: Pēc tam, kad tika iesniegts lūgums saskaņā ar 10. pantu, uzvedinošā informācija apstiprināja zināmo informāciju. Turklāt uzvedinošā informācija norādīja iepriekš nezināmu informāciju (konti ārvalstu bankās, adreses, tālruņa numuri, utt.), neidentificētas starptautiskās saiknes un iepriekš nezināmus papildu kontaktus un aizdomās turamas personas. Tika uzskatīts, ka šī uzvedinošā informācija ir aktuāla.

Pateicoties izmeklēšanas uzvedinošajai informācijai, varēja precīzāk novērtēt finanšu izlūkdatus, kas veicamajā izmeklēšanā tika iegūti iepriekš. Konkrēti, ir noteikts, ka uz subjekta bankas kontu/-iem bija pārskaitītas lielas naudas summas, taču šo līdzekļu izcelsme iepriekš nebija zināma.

Apsūdzības nav uzrādītas, bet, ņemot vērā izmeklēšanas sensitīvo raksturu, atsauksmju nolūkā sīkāku informāciju iespējams atklāt ierobežotā apmērā. Šajā gadījumā TFTP tika apsvērta agrīnā posmā, ņemot vērā aizdomas, ka interesējošā subjekta finanšu darbības sniedzas ārpus ES. No TFTP tika saņemta ātra un detalizēta atbilde, kā rezultātā tika identificēta starptautiska finansiāla darbība un ārvalstu komerciālās intereses, kam izrādījās būtiska nozīme izmeklēšanā. Savukārt interesējošā subjekta darbību novērtējumu varēja vairāk balstīt uz informāciju, ņemot vērā izmeklēšanas mērķus un citus pieejamos izlūkdatus. Arī šajā gadījumā ar TFTP starpniecību iegūto informāciju par finanšu saiknēm un darījumiem, visticamāk, nebūtu bijis iespējams uzzināt, izmantojot citus izmeklēšanas kanālus, un tā ļoti veicināja izmeklēšanas virzību un darbības agrīnu novērtējumu.

Uzvedinošās informācijas aptvertais laikposms: 2007.-2012. gads.

To no TFTP pārsūtīto datu vērtība, kuri tiek glabāti vairākus gadus

Pretterorisma iestādes pierādīja ES un ASV novērtēšanas grupām, ka finanšu datiem, kas tiek glabāti vairākus gadus, jeb tā dēvētajiem vēsturiskajiem datiem ir būtiska vērtība pretterorisma izmeklēšanu sakarā. Vēsturiskie dati ļauj izmeklētājiem identificēt finansēšanas tendences, izsekot grupējumu sasaistes un analizēt metodes. Pateicoties TFTP datu precizitātei, izmeklētāji var izmantot finanšu darījumus, lai vairākus gadus izsekotu teroristus un viņu atbalstītājus visā pasaulē. Kopš Nolīgums stāšanāš spēkā 2010. gada augustā 45 % no visiem TFTP datiem, kurus izskatīja analītiķi, bija trīs vai vairāk gadus veci.

Terorists var darboties konkrētā valstī vairākus gadus. Kādā brīdī šī persona var pārcelties uz citu valsti, lai veiktu terorisma operācijas. Persona var mainīt visus savus agrākos identifikatorus, tostarp vārdu, adresi un tālruņa numuru. Tomēr TFTP informācija, kas tiek glabāta 6. pantā noteiktajos termiņos, var sasaistīt personu ar bankas konta numuru, ko tā iepriekš izmantojusi. Pat, ja terorists ir atvēris jaunu bankas kontu, izmeklētāji var spēt sasaistīt personu ar jauno kontu – un visu ar to saistīto identificējošo informāciju –, izsekojot darījumus, kas saistīti ar kontu, par kuru ir zināms, ka to izmanto teroristu organizācija. Šā ziņojuma nolūkā aptaujātie izmeklētāji atzina, ka tad, ja TFTP datu glabāšanas termiņš tiktu saīsināts, to nosakot īsāku nekā vismaz pieci gadi, tiktu būtiski zaudēts ieskats teroristu grupējumu finansēšanā un operācijās.

Piemēram, no TFTP atvasināto informāciju izmantoja, lai palīdzētu izsekot IJU darbību veicēja Mevlut Kar darījumus. Kar IJU locekļiem piegādāja vairāk nekā 20 detonatorus. 2012. gada janvārī ASV Kar norādīja kā īpašas uzskaites starptautisko teroristu, kā rezultātā tika iesaldēti visi viņa aktīvi, kas bija ASV jurisdikcijā. No TFTP atvasināta informācija, kas tika glabāta ilgāk nekā četrus gadus, tika izmantota, lai sniegtu uzvedinošu informāciju un izsekotu darījumus starp Kar un viņa atbalstītājiem. Kar bija iesaistīts 2007. gada Eiropas spridzināšanas planā, kas bija vērsts pret ASV militārajiem objektiem un ASV pilsoņiem Vācijā. Libānas valdība patlaban ir izsludinājusi Kar meklēšanā, un ir izdots Interpola sarkanais paziņojums par viņa apcietināšanu un izdošanu. Libānas valdība viņam ir in absentia piespriedusi 15 gadu cietumsodu par mēginājumu izveidot Al-Qaida šūniņu Libānā. Bez vēsturiskajiem datiem izmeklētājiem nebūtu bijis iespējams iegūt būtisku ieskatu Kar darbībās.

ASV Valsts kases departaments veica pārskatu par vairāk nekā tūkstoš TFTP ziņojumiem, kas sniegti laikposmā no 2005. līdz 2012. gadam[14]. Šajā analīzē atklājās, ka septiņu gadu laikā 35 % no TFTP atvasinātās uzvedinošās informācijas saturēja datus, kas bija glabāti vismaz trīs gadus.

Papildus tam, ka starp uzvedinošās informācijas vienībām, kas atvasinātās no TFTP, vairums ir vēsturiskie dati, laikposmā no 2005. līdz 2012. gadam sniegto TFTP ziņojumu pārskats apliecina relatīvo būtiskumu, kāds ziņojumos ir datiem, kuri tiek glabāti ilgāk par trim gadiem. Kā redzams turpmāk sniegtajā tabulā, laikposmā no 2005. līdz 2012. gadam TFTP dati, kas glabāti ilgāk par trim gadiem, bija iekļauti vairāk nekā 65 % ziņojumu, kuri sastādīti, pamatojoties uz uzvedinošo informāciju, kas atvasināta no TFTP. Gandrīz 35 % ziņojumu vēsturiskie dati veidoja vismaz pusi no ziņojuma avotu materiāla. Kopš 2010. gada 10 % no TFTP ziņojumiem, kurus analītiķi izstrādājuši saistībā ar pretterorisma izmeklēšanām, balstās vienīgi uz TFTP datiem, kas glabāti ilgāk par trim gadiem.

Tādu ziņojumu īpatsvars, kuros ir 3+ gadus veci dati Tādu ziņojumu īpatsvars, kuros 3+ gadus glabāti dati veidoja 50%+ uzvedinošās informācijas Tādu ziņojumu īpatsvars, kuros 3+ gadus glabāti dati veidoja 75 %+ uzvedinošās informācijas Tādu ziņojumu īpatsvars, kuros 3+ gadus glabāti dati veidoja 100%+ uzvedinošās informācijas

Vēsturiskajiem datiem bija būtiska loma, identificējot finansējuma avotus un metodoloģiju, ar ko tika atbalstīts Norvēģijas terorists Anderss Bērings Breivīks. Dienu pēc 2011. gada 22. jūlija uzbrukuma, kurā tika nogalināti 77 cilvēki un vairāki simti tika ievainoti, Eiropols saistībā ar šiem notikumiem iesniedza ASV Valsts kases departamentam ārkārtas lūgumu saskaņā ar Nolīguma 10. pantu. Tajā pašā dienā Valsts kase atbildēja Eiropolam, sniedzot 35 no TFTP atvasinātās uzvedinošās informācijas vienības, kurās bija sniegta sīka informācija par Breivīka vērienīgajiem finanšu darījumiem un tīklu, kas aptvēra veselu virkni valstu, lielākoties Eiropā, bet citastarp arī ASV un dažus ārzonas galamērķus. Četras no 35 uzvedinošās informācijas vienībām ietvēra finanšu darījumus, kas bija veikti divu gadu laikposmā pirms uzbrukumiem, un viena papildu uzvedinošās informācijas vienība ietvēra finanšu darījumu, kas bija veikts vairāk nekā trīs gadus pirms uzbrukumiem. Pārējās 30 uzvedinošās informācijas vienībām ietvēra finanšu darījumus, kas bija veikti laikposmā no četriem līdz astoņiem gadiem pirms uzbrukumiem[15], šajā laikposmā Breivīks veidoja savu starptautisko finanšu tīklu, izveidoja uzņēmumu, kas sagādāja viltotus izglītības dokumentus, jeb tā devēto diploma mill, uzsāka lauksaimniecības darbību, lai varētu sagādāt materiālus, ko izmanto spridzekļos, un sadarbojās ar dažiem līdzzinātajiem citās valstīs.

Tuvojoties laikam, kad tika veikti uzbrukumi Norvēģijā, Breivīks acīmredzot mazāk izmantoja starptautisko finanšu sistēmu, iespējams, lai netiktu atklāts. Tomēr vecākās TFTP uzvedinošās informācijas vienības ļāva izmeklētājiem ātri identificēt Breivīka finansējuma plūsmas un metodes, kā arī viņa kontaktus un finanšu pārvaldītājus citās valstīs, kas bija īpaši svarīgi laikā, kad iestādes centās noteikt, vai viņš ir rīkojies viens vai saskaņojot darbības ar citiem neidentificētiem darbību veicējiem.

Vienā citā lietā, kas tika aplūkota šā ziņojuma nolūkā, izmeklētāji spēja izmantot no TFTP atvasināto informāciju, lai četrus gadus izsekotu vairāk nekā 100 darījumus starp personu, ko turēja aizdomās par terorismu, un atbalstītājiem vairākās valstīs. Aizdomās turētais terorists izmantoja kontus vairākās valstīs, lai iegūtu līdzekļus iespējama uzbrukuma plānošanas atbalstam. Darījumu sīkākā izmeklēšanā tika identificēti iepriekš nezināmi līdzzinātaji un atbalstītāji.

Turklāt vairākos gadījumos, kas aplūkoti šajā ziņojumā, izmeklētāji spēja izsekot darījumus starp teroristu grupējumiem, tostarp Al-Qaida, un jauniem finansējuma avotiem. Vairumā no šiem gadījumiem, balstoties uz informāciju, kas atvasināta no TFTP datiem, kuri tika glabāti ilgāk par trim gadiem – un daudzos gadījumos no meklējumos, kas tika veikti pirms dzēšanas 2012. gada jūlijā, iegūtajiem datiem, kas bija vecāki par pieciem gadiem –, tika sāktas atsevišķas izmeklēšanas pret iepriekš nezināmiem subjektiem.

Šā ziņojuma 5. nodaļā iekļautajos ES pretterorisma izmeklēšanu ilustratīvajos piemēros no TFTP iegūtās izmeklēšanas uzvedinošās informācijas vienības arī bija vairākus gadus vecas.

Datu glabāšana un dzēšana

Nolīgumā ir vairāki noteikumi attiecībā uz datu glabāšanu un dzēšanu. Nolīguma 6. panta 5. punktā paredzēts, ka Nolīguma darbības laikā ASV Valsts kases departaments pastāvīgi un vismaz reizi gadā veic novērtēšanu, lai identificētu neizmantotos datus, kas vairs nav nepieciešami terorisma vai tā finansēšanas apkarošanai, un, tos identificējot, dzēst tos, tiklīdz tas ir tehnoloģiski iespējams. Šajā nolūkā katru gadu tiek veikta iegūto datu lielapjoma revīzija un analīze, pēc kvantitatīviem un kvalitatīviem kritērijiem un datu veidiem un kategorijām, tostarp pa ģeogrāfiskajiem reģioniem, kuri ir izrādījušies noderīgi pretterorisma izmeklēšanās.

Revīzija un analīze notiek vairākos posmos. Pirmkārt, tiek veikts iegūto datu visaptverošs novērtējums, lai noteiktu ziņojumu veidus un ģeogrāfiskos reģionus, kuros ir visvairāk un vismazāk atbilsmju TFTP meklējumiem. Otrkārt, rūpīgi izskata tos ziņojumu veidus un ģeogrāfiskos reģionus, no kuriem dati ir iegūti vismazāk reižu, lai noteiktu to kvalitatīvo komponentu, proti, vai relatīvi nedaudzajās atbilsmēs tik un tā bija ietverta augsti kvalitatīva informācija vai arī tās bija īpaši vērtīgas terorisma vai tā finansēšanas novēršanai, izmeklēšanai, atklāšanai vai kriminālvajāšanas sākšanai par to. Treškārt, tie ziņojumu veidi un/vai ģeogrāfiskie reģioni, kuri izvērtējuma laikā no kvantitatīvā vai kvalitatīvā viedokļa nešķiet nepieciešami terorisma vai tā finansēšanas apkarošanai, tiek svītroti no turpmākiem 4. panta pieprasījumiem. Ja šādi ziņojumu veidi un/vai ģeogrāfiskie reģioni tiek identificēti neizmantotajos datos, Valsts kase tos dzēš saskaņā ar Nolīguma 6. panta 1. punktu.

Saskaņā ar Nolīguma 6. panta 5. punktu ASV Valsts kases departaments arī pastāvīgi veic novērtējumu, lai novērtētu, vai datu glabāšanas periodi joprojām nav ilgāki nekā tas nepieciešams terorisma vai tā finansēšanas apkarošanai. Regulāri tiek veikts visaptverošs novērtējums, kurā ietvertas izmeklētāju intervijas, pretterorisma izmeklēšanu pārskati un pašreizējo teroristu radītā apdraudējuma un to darbības novērtējums saistībā ar iepriekš minēto izmantoto iegūto datu gada pārskatu, lai nodrošinātu, ka TFTP datu glabāšanas periodi ir atbilstoši notiekošajiem pretterorisma pasākumiem. Trijos gada novērtējumos, kas veikti kopš Nolīguma stāšanās spēkā, kā arī pastāvīgajos novērtējumos ir secināts, ka izmeklēšanām, kurās izmanto TFTP, joprojām ir nepieciešams pašreizējais piecu gadu datu glabāšanas periods.

Nolīguma 6. pantā arī noteikts, ka neizmantotos datus (proti, datus, kas nav iegūti no TFTP pretterorisma izmeklēšanas ietvaros), kuri saņemti pirms 2007. gada 20. jūlija, dzēš ne vēlāk kā 2012. gada 20. jūlijā. ASV Valsts kases departaments šo dzēšanu pabeidza pirms noteiktā termiņa, un to apstiprināja neatkarīgi revidenti, kurus otrās kopīgās pārskatīšanas laikā nodarbināja pakalpojumu sniedzējs[16].

Turklāt Nolīgumā arī paredzēts, ka neizmantotos datus, kas saņemti 2007. gada 20. jūlijā vai pēc tam, dzēš ne vēlāk kā piecus gadus pēc saņemšanas. ASV Valsts kases departaments sākotnēji bija paredzējis šo noteikumu īstenot ar ikgadēju dzēšanas pasākumu attiecībā uz neizmantotajiem datiem, kuriem attiecīgā gada laikā iestātos piecu gadu termiņš[17]. Ņemot vērā sarunas otrās kopīgās pārskatīšanas laikā un ES kopīgās pārskatīšanas grupas ieteikumus, ASV Valsts kases departaments pārskatīja savas procedūras, lai paredzētu papildu dzēšanas pasākumus, tādējādi nodrošinot, ka piecu gadu termiņā tiek pilnībā veikta visu neizmantoto datu dzēšana. Tādējādi visi neizmantotie dati, kas saņemti pirms 2008. gada 31. decembra, ir jau dzēsti.

Secinājumi

Šajā ziņojumā ietvertā informācija nepārprotami liecina, ka TFTP pārsūtītajiem datiem ir būtiska vērtība terorisma un tā finansēšanas novēršanā un apkarošanā. TFTP datu nozīmīgumu apliecina ieskats no TFTP atvasinātās informācijas faktiskajā pielietojumā pretterorisma izmeklēšanās ASV un Eiropā, kam pievienoti vairāki konkrēti piemēri. Kaut arī ir vēl daudz vairāk gadījumu, kas nepārprotami apliecina TFTP sniegto labumu, tos nevar izpaust, jo tas kaitētu notiekošajām izmeklēšanām. TFTP informācija un tās precizitāte ļauj identificēt un izsekot teroristus un viņu atbalsta tīklus visā pasaulē. Tā sniedz ieskatu esošajās teroristu organizāciju finanšu struktūrās un ļauj identificēt jaunas finansiālā atbalsta plūsmas, iepriekš nezināmus līdzzinātājus un jaunas personas, kas tiek turētas aizdomās par terorismu. TFTP informācija var palīdzēt arī izvērtēt un apstiprināt esošos izlūkdatus, apstiprināt personas dalību teroristiskā organizācijā un aizpildīt trūkstošo informāciju.

Ziņojumā tika aplūkota vairākus gadus glabātu datu vērtība un to izmantošanas intensitāte. Vēsturiskajiem datiem var būt būtiska loma izmeklēšanās pret personām, kas bieži mēģina slēpt savu identificējošo informāciju, tostarp vārdu, adresi un tālruņa numuru. Tomēr, pateicoties TFTP un tajā glabātajiem datiem, izmeklētājiem var būt iespējams sasaistīt personu ar iepriekš izmantotu bankas konta numuru un identificēt pareizu personas informāciju un saiknes ar to. Kā liecina pieejamie statistikas dati par TFTP ziņojumiem, kas sniegti laikposmā no 2005. līdz 2012. gadam, 35 % no TFTP atvasinātajās uzvedinošās informācijas vienībās bija ietverti dati, kas tika glabāti trīs gadus vai ilgāk. Ņemot vērā gan vēsturisko datu unikālo vērtību, gan to pārsvaru TFTP uzvedinošās informācijas vienībās, tad, ja TFTP datu glabāšanas termiņs tiktu saīsināts, to nosakot īsāku nekā vismaz pieci gadi, tiktu būtiski zaudēts ieskats teroristu grupējumu finansēšanā un operācijās.

Saskaņā ar Nolīguma 6. punktu ASV Valsts kases departaments ir dzēsis visus neizmantotos datus, kas saņemti pirms 2008. gada 31. decembra. Datu lūgumus nosaka, balstoties uz konkrētu ziņojumu veidu un ģeogrāfisko reģionu izmantojuma regulāru un plašu izvērtējumu. Turklāt ASV Valsts kases departaments arī pastāvīgi veic novērtējumu, lai novērtētu, vai datu glabāšanas periodi joprojām nav ilgāki, nekā tas nepieciešams terorisma vai tā finansēšanas apkarošanai.

Līdztekus šā ziņojuma sagatavošanai pēc Komisijas lūguma tika sākta apspriešanās saskaņā ar Nolīguma 19. pantu saistībā ar plašsaziņas līdzekļos izskanējušiem apgalvojumiem, ka ASV iestādes it kā esot pārkāpušas Nolīguma noteikumus. Informācija, ko ASV Valsts kases departaments ir sniedzis savās 2013. gada 18. septembra un 8. novembra vēstulēs un augsta līmeņa sanāksmēs 2013. gada 7. oktobrī un 18. novembrī, ir sīkāk precizējusi ES un ASV TFTP Nolīguma piemērošanu un neliecina, ka Nolīgums būtu pārkāpts. Komisija un ASV Valsts kases departaments ir vienojušies nākamo Nolīguma 13. pantā paredzēto pārskatīšanu veikt 2014. gada pavasarī.

[1] Pirmās kopīgās pārskatīšanas ziņojums, SEC(2011) 438, 5. lpp.

[2] Otrās kopīgās pārskatīšanas ziņojums, SWD(2012) 454, 38. lpp., IV pielikums.

[3] Otrās kopīgās pārskatīšanas ziņojums, 15. lpp.

[4] Otrās kopīgās pārskatīšanas ziņojums, 17. lpp.

[5] "Ziņojumi" ir izmantoti, lai ar informāciju, kas atvasināta no TFTP , dalītos ar ES dalībvalstīm un trešo valstu iestādēm, vēl ilgi pirms TFTP nolīguma 2010. gadā. TFTP uzvedinošā informācija ir kopsavilkums par konkrētu finanšu darījumu, kas identificēts, atbildot uz TFTP meklējumu, kurš ir būtisks pretterorisma izmeklēšanā. Katrā TFTP ziņojumā var būt vairākas TFTP uzvedinošās informācijas vienības.

[6] IRGC-QF ir sniegusi materiālu atbalstu Taliban, Libānas Hizballah, Hamas, Palestīnas Islāma džihādam un Palestīnas Atbrīvošanas tautas frontei – virsvadībai. IRGC-QF ir arī sniegusi teroristu organizācijām atbalstu nonāvēšanai ieroču, apmācības un finansējuma veidā un ir atbildīga par vairākiem teroristu uzbrukumiem.

[7] Ar terminu "īpašas uzskaites starptautisks terorists (Specially Designated Global Terrorist)" jeb SDGT apzīmē personu vai vienību, uz kuru attiecas sankcijas saskaņā ar izpildrīkojumu Nr. 13224, kas ir galvenais ASV valdības pretterorisma sankciju dokuments.

[8] Šie skaitļi attiecas uz 2013. gada 20. augustu.

[9] ETA (Euskadi ta Askatasuna) – Basku tēvzeme un brīvība.

[10] Resistência Galega – Galīciešu pretošanās.

[11] PKK (Partiya Karkerên Kurdistan) – Kurdistānas strādnieku partija.

[12] Šie skaitļi attiecas uz 2013. gada 22. augustu.

[13] Šo piemēru izklāsts balstās uz aprakstu, ko sniegušās attiecīgās dalībvalstis.

[14] Ziņojumus atlasīja izlases veidā, lai iegūtu reprezentatīvu paraugu no visiem TFTP ziņojumiem, kas sniegti laikposmā no 2005. līdz 2012. gadam. Kā norādīts iepriekš, vienā TFTP ziņojumā var būt ietvertas vairākas TFTP uzvedinošās informācijas vienības.

[15] Šajā laikā joprojām vēl bija pieejami TFTP dati, kas bija vecāki par pieciem gadiem, jo saskaņā ar Nolīguma 6. pantu visi neizmantotie dati, kas saņemti pirms 2007. gada 20. jūlija, bija jādzēš līdz 2012. gada 20. jūlijam.

[16] Otrās kopīgās pārskatīšanas ziņojums, 10. lpp.

[17] Otrās kopīgās pārskatīšanas ziņojums, 10. lpp.